મધ્ય ગુજરાતના પંચમહાલ અને વડોદરા જિલ્લા કપચી માટે જાણીતા છે. પંચમહાલ જિલ્લામાં નદીસર ગામથી વડોદરા જિલ્લાના સાવલી સુધીના ૫૦થી ૬૦ કિલોમીટરના પટ્ટામાં લગભગ ૪૦૦ જેટલી ક્વોરીઓ આવેલી છે. મોટા ભાગની ક્વોરીઓ મહીસાગર નદીના કિનારે આવેલી છે. કેટલીક ક્વોરી ગ્રામીણ વિસ્તારમાં આવેલી છે. આ ક્વોરીઓમાંથી દરરોજ સેંકડો ટન કાળો પથ્થર કાઢવામાં આવે છે. આ પથ્થરનો ઉપયોગ રોડ અને બિલ્ડિંગ બનાવવામાં થાય છે. વર્ષોથી આ વિસ્તાર ક્વોરીનું હબ છે. મોટા ભાગની ક્વોરીઓ કાયદેસર છે, પરંતુ આ ક્વોરી નિયમોનો ભંગ કરી રહી છે તેના કારણે સૌથી વધુ પ્રશ્નો ઊભા થયા છે.